CELEX: 62021TN0526
Language: sk
Date: 2021-08-27 00:00:00
Title: Vec T-526/21: Žaloba podaná 27. augusta 2021 – Gutseriev/Rada

18.10.2021   
            
            
               SK
            
            
               Úradný vestník Európskej únie
            
            
               C 422/27
            
         
      Žaloba podaná 27. augusta 2021 – Gutseriev/Rada
      (Vec T-526/21)
      (2021/C 422/36)
      Jazyk konania: angličtina
      
         Účastníci konania
      
      
         Žalobca: Mikail Safarbekovič Gutseriev (Moskva, Rusko) (v zastúpení: B. Kennelly, QC, J. Pobjoy, barrister, a D. Anderson, advokát)
      
         Žalovaná: Rada Európskej únie
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil (i) vykonávacie rozhodnutie Rady (SZBP) 2021/1002 z 21. júna 2021, ktorým sa vykonáva rozhodnutie 2012/642/SZBP o reštriktívnych opatreniach vzhľadom na situáciu v Bielorusku (Ú. v. EÚ L 219 I, 2021, s. 70) a (ii) vykonávacie nariadenie Rady (EÚ) 2021/997 z 21. júna 2021, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku (Ú. v. EÚ L 219 I, 2021, s. 3), v rozsahu, v akom sa týkajú žalobcu (spoločne ďalej len „napadnuté právne akty“),
               
            
                  —
               
               
                  vyhlásil článok 4 ods. 1 rozhodnutia Rady 2012/642/SZBP z 15. októbra 2012 (v znení zmien) a článok 2 ods. 5 nariadenia Rady (ES) č. 765/2006 z 18. mája 2006 (v znení zmien) za neuplatniteľné, v rozsahu, v akom sa vzťahujú na žalobcu, z dôvodu protiprávnosti a v dôsledku toho zrušil napadnuté právne akty v rozsahu, v akom sa vzťahujú na žalobcu.
               
            
         Dôvody a hlavné tvrdenia
      
      Na podporu svojej žaloby žalobca uvádza tri žalobné dôvody.
      
                  1.
               
               
                  Prvý žalobný dôvod sa zakladá na tom, že Rada sa dopustila zjavne nesprávneho posúdenia, keď usudzovala, že kritérium pre zaradenie žalobcu medzi napadnuté opatrenia, je splnené.
               
            
                  2.
               
               
                  Druhý žalobný dôvod sa zakladá na tom, že Rada porušila základné žalobcove práva vrátane práva na súkromie, na obranu, na vlastníctvo a slobodu podnikania.
               
            
                  3.
               
               
                  Tretí žalobný dôvod sa zakladá na údajnej protiprávnosti, ak sa má kritérium uvedené v článku 4 ods. 1 rozhodnutia Rady 2012/642 a článku 2 ods. 5 nariadenia Rady 765/2006 vykladať tak, že sa ním rozumie akákoľvek forma podpory alebo výhody.